รัฐบาลไทย-ข่าวทำเนียบรัฐบาล-สธ. เผย หลายจังหวัดค่าดัชนีความร้อนและรังสียูวีสูง เสี่ยงฮีทสโตรก ผิวเกรียมแดด อันตรายต่อดวงตา แนะดื่มน้ำบ่อยๆ เลี่ยงทำกิจกรรมกลางแจ้ง
วันพุธที่ 5 เมษายน 2566
สธ. เผย หลายจังหวัดค่าดัชนีความร้อนและรังสียูวีสูง เสี่ยงฮีทสโตรก ผิวเกรียมแดด อันตรายต่อดวงตา แนะดื่มน้ําบ่อยๆ เลี่ยงทํากิจกรรมกลางแจ้ง
ปลัดกระทรวงสาธารณสุข เผย พยากรณ์อากาศ “ชลบุรี-บางนา” ค่าดัชนีความร้อนสูงถึง 49 – 50 องศาเซลเซียส เสี่ยงเกิดฮีทสโตรก ขณะที่ 25 จังหวัด ค่าดัชนีรังสียูวีอยู่ในระดับสูงจัด
ปลัดกระทรวงสาธารณสุข เผย พยากรณ์อากาศ “ชลบุรี-บางนา” ค่าดัชนีความร้อนสูงถึง 49 – 50 องศาเซลเซียสเสี่ยงเกิดฮีทสโตรก ขณะที่ 25 จังหวัด ค่าดัชนีรังสียูวีอยู่ในระดับสูงจัด ทําผิวหนังเกรียมแดด ส่งผลเสียต่อดวงตา ทําลายDNA ในระยะยาว แนะหลีกเลี่ยงออกแดด ดื่มน้ําสะอาดมากๆ ไม่ต้องรอให้กระหาย หากเกิดอาการผิดปกติ เช่น หน้ามืด เวียนศีรษะ คลื่นไส้ หายใจเร็ว ให้รีบปฐมพยาบาลทันที
วันนี้ (5 เมษายน 2566) นพ.โอภาส การย์กวินพงศ์ ปลัดกระทรวงสาธารณสุข กล่าวว่า ขณะนี้ประเทศไทยอยู่ในช่วงฤดูร้อน ทําให้กลางวันมีสภาพอากาศร้อนจัดซึ่งส่งผลกระทบต่อสุขภาพได้ โดยเฉพาะกลุ่มเสี่ยง เช่นเด็ก ผู้สูงอายุ ผู้ที่มีโรคประจําตัว หรือผู้ที่ต้องทํางานกลางแจ้ง เป็นต้น เนื่องจากร่างกายจะขับความร้อนออกมาทางเหงื่อทําให้สูญเสียน้ําและเกลือแร่จํานวนมาก เกิดอาการเพลียแดด หรืออาจรุนแรงถึงขั้นเป็นโรคลมแดดหรือฮีทสโตรกได้ โดยการวินิจฉัยว่าเป็นโรคฮีทสโตรกจะดูจาก 1.มีอุณหภูมิร่างกายสูง 40.5 องศาเซลเซียสขึ้นไป 2.มีอาการผิดปกติทางสมอง เช่น สับสน เพ้อ เวียนศีรษะ ตอบสนองช้า หรือชัก และ 3.อยู่ในสภาพแวดล้อมที่มีอากาศร้อน ซึ่งอาการจะเกิดขึ้นแบบค่อยเป็นค่อยไปและใช้ระยะเวลาจนเกิดอาการผิดปกติ ส่วนใหญ่การเสียชีวิตมักจะมีปัจจัยร่วมกับโรคอื่นๆ ด้วย เช่น โรคหัวใจหรือภาวะความดันโลหิตสูง
นพ.โอภาสกล่าวต่อว่า จากข้อมูลพยากรณ์ค่าดัชนีความร้อนสูงสุด ของกรมอุตุนิยมวิทยา พบว่า วันที่5 เมษายน 2566 ภาคเหนือ ที่ จ.ตาก 41 องศาเซลเซียส, ภาคตะวันออกเฉียงเหนือ จ.ศรีสะเกษ 38.4 องศาเซลเซียส, ภาคกลาง เขตบางนา กทม. 45.5 องศาเซลเซียส, ภาคตะวันออก จ.ชลบุรี 45.8 องศาเซลเซียส และภาคใต้ จ.พังงา 43.3 องศาเซลเซียส ส่วนวันที่ 6 เมษายน 2566 ภาคเหนือ จ.เพชรบูรณ์ 40.6 องศาเซลเซียส, ภาคตะวันออกเฉียงเหนือ จ.ศรีสะเกษ 41.5 องศาเซลเซียส, ภาคกลาง เขตบางนา กทม. 50.2 องศาเซลเซียส, ภาคตะวันออก ที่แหลมฉบัง จ.ชลบุรี 49.4 องศาเซลเซียส และภาคใต้ จ.ภูเก็ต 47.9 องศาเซลเซียส ซึ่งสภาพอากาศที่ร้อนเกิน 41 องศาเซลเซียส จัดอยู่ในระดับอันตราย อาจทําให้มีอาการตะคริวที่น่อง ต้นขา หน้าท้อง หรือไหล่ ทําให้ปวดเกร็ง มีอาการเพลียแดด และอาจเกิดภาวะฮีทสโตรกได้ ดังนั้น ขอให้ดื่มน้ําสะอาดบ่อยๆ ไม่ต้องรอให้กระหายน้ําหลีกเลี่ยงชา กาแฟ น้ําอัดลม และเครื่องดื่มแอลกอฮอล์ หลีกเลี่ยงการทํากิจกรรมกลางแจ้ง หากต้องทํางานกลางแจ้งควรทํางานเป็นกลุ่ม และเมื่อเกิดอาการผิดปกติ เช่น หน้ามืด เวียนศีรษะ ปวดศีรษะ คลื่นไส้ หายใจเร็ว ให้รีบแจ้งบุคคลที่อยู่ใกล้เพื่อช่วยปฐมพยาบาลทันที
นายแพทย์โอภาสกล่าวอีกว่า นอกจากอุณหภูมิที่ร้อนจัด อีกเรื่องที่ต้องระมัดระวังคือ รังสีอัลตราไวโอเลต (ยูวี)จากข้อมูลกรมอุตุนิยมวิทยาพบว่า ช่วงวันที่ 3-9 เมษายน 2566 กรณีท้องฟ้าโปร่งเวลา 12.00 น. มี 25 จังหวัดที่มีค่าดัชนียูวีอยู่ในระดับสูงจัด (มากกว่า 11 ขึ้นไป) ซึ่งจะทําให้เกิดผิวหนังเกรียมแดด (Sun Burn) ส่งผลเสียต่อดวงตาได้ในเวลาไม่กี่นาที และระยะยาวจะทําลาย DNA ได้แก่ เชียงราย เชียงใหม่ น่าน ลําปาง หนองคายสกลนคร ขอนแก่น อุบลราชธานี บุรีรัมย์ นครราชสีมา กําแพงเพชร เพชรบูรณ์ นครสวรรค์ กาญจนบุรี มีค่าดัชนียูวี 11,กทม. จันทบุรี ชลบุรี มีค่าดัชนียูวี 12 และตราด ประจวบคีรีขันธ์ ชุมพร สุราษฎร์ธานี นครศรีธรรมราช ภูเก็ต สงขลา และนราธิวาส มีค่าดัชนียูวี 13 จึงขอให้หลีกเลี่ยงการออกแดดโดยเฉพาะช่วงเวลา 09.00-15.00 น. หากจําเป็นควรใช้เวลาให้น้อยที่สุด สวมเสื้อผ้าสีอ่อน ระบายความร้อนได้ดี สวมหมวกปีกกว้าง แว่นกันแดด และทาครีมกันแดด
************************************ 5 เมษายน 2566